A Munkavédelemről szóló 1993. évi XCIII. Törvény elrendeli, hogy minden munkáltató foglalkozás-egészségügyi szolgáltatást (korábbi nevén: üzemorvosi szolgáltatást) köteles biztosítani valamennyi munkavállalója számára. A foglalkozás-egészségügyi vizsgálatnak elsősorban preventív, megelőző szerepe van: célja a munkakörre való alkalmasság felmérése, illetve a munkahelyi megterhelés és a munkahelyi kórokozó tényezők hatásának ellenőrzése.

Tájékoztatjuk kedves pácienseinket, hogy foglalkozás-egészségügyi vizsgálatot csak a velünk szerződött munkáltatók munkavállalói számára végzünk.

**A foglakozás-egészségügyi vizsgálat kategóriái**

**Foglalkozás-egészségügy - „A” kategória**

A legnagyobb veszélyességi kockázattal járó tevékenységeket öleli fel. Ilyenek a bányászat, a kohászat fizikai munkakörei, a rákrizikós munkahelyek, a sugárzó anyagokkal dolgozók, a korkedvezményre jogosító munkakörök, az ismeretlen vegyi anyaggal dolgozók, ill. a vasúti, légi és vízi közlekedés bizonyos munkakörei.

**Foglalkozás-egészségügy - „B” kategória**

Ehhez az osztályhoz tartoznak az alábbi gazdasági tevékenységek fizikai munkavállalói:

mezőgazdaság, vadgazdálkodás, erdőgazdálkodás, építőipar, élelmiszerek és italok gyártása, dohánytermékek gyártása, textíliák gyártása, ruházati termékek gyártása, szőrmekikészítés és festés, bőrkikészítés, bőrtermékek és lábbeli gyártása, fafeldolgozás, kőolaj-feldolgozás és kokszgyártás, vegyi alapanyagok és termékek gyártása, gumi és műanyag termékek gyártása, nemfém ásványi termékek gyártása, nyersanyag visszanyerése hulladékból, szárazföldi és csővezetékes szállítás, vízi szállítás, légi szállítás, bútorgyártás, egészségügyi és szociális ellátás, állategészségügyi tevékenység, nyomdaipari termékek gyártása. A „B” kategóriának megfelelő ellátást igényelnek azok is, akik a „B” foglalkozás-egészségügyi osztályt indokoló munkakörnyezetben töltik munkaidejük több mint 50%-át.

**Foglalkozás-egészségügy - „C” kategória**

A „C” foglalkozás-egészségi osztályba sorolhatjuk a különféle ágazatok ipari, szolgáltató, kutató, számítástechnikai tevékenységgel kapcsolatos fizikai munkaköreiben dolgozókat, valamint azokat a nem-fizikai munkakörök munkavállalóit, akik a „C” foglalkozás-egészségi osztályt indokoló munkakörnyezetben töltik a munkaidejük több mint 50%-át.

**Foglalkozás-egészségügy -  „D” kategória**

Ide sorolhatók a kutatás-szervezési, kulturális, oktatási és egyéb adminisztratív tevékenységet végző munkavállalók, illetve az „A”, „B”, „C” foglakozás-egészségügyi osztályba sorolt tevékenységek nem-fizikai munkaköreiben dolgozó, más osztályba nem sorolt munkavállalói.

Az egyes kategóriákhoz tartozó foglakozás-egészségügyi vizsgálat elemei eltérnek egymástól. A vizsgálatok egyénre szabottak, egyes speciális munkakörök esetében pedig további vizsgálatokkal is bővülhetnek.